A BIZOTTSÁG HATÁROZATA
(2009. szeptember 28.)
egyes tagállamok éves BSE-ellenőrzési programjaik felülvizsgálatára történő felhatalmazásáról
(az értesítés a C(2009) 6979. számú dokumentummal történt)
(EGT-vonatkozású szöveg)
(2009/719/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 6. cikke (1b) bekezdésének második albekezdésére,
mivel:
(1)
A 999/2001/EK rendelet szabályokat állapít meg az állatokban előforduló fertőző szivacsos agyvelőbántalmak (TSE-k) megelőzésére, az ellenük való védekezésre és felszámolásukra, valamint előírja valamennyi tagállam számára, hogy a TSE-k ellenőrzése céljából aktív és passzív ellenőrzés alapján a rendelet III. mellékletével összhangban évente ismétlődő ellenőrző programot végezzen.
(2)
Ezen évente ismétlődő programok a 999/2001/EK rendeletben előírtaknak megfelelően kiterjednek legalább a szarvasmarhafélék bizonyos alpopulációira. Ezen alpopulációkhoz tartozik minden 24 vagy 30 hónapnál idősebb szarvasmarhaféle; a korhatár a 999/2001/EK rendelet III. melléklete A. fejezete I. részének 2.1., 2.2. és 3.1. pontjaiban megállapított kategóriáktól függ.
(3)
A 999/2001/EK rendelet 6. cikkének (1b) bekezdése kimondja, hogy azon tagállam, amely bizonyítani tudja az ország járványügyi helyzetének javulását, bizonyos feltételek teljesülése esetén kérelmezheti az éves ellenőrzési programok felülvizsgálatát.
(4)
A 999/2001/EK rendelet III. melléklete A. fejezete I. részének 7. pontja meghatározza, mely információkat kell az ellenőrzési programjuk felülvizsgálatát kérő tagállamoknak a Bizottsághoz benyújtani, valamint milyen járványügyi kritériumoknak kell megfelelniük.
(5)
Az Európai Élelmiszerbiztonsági Hatóság (a továbbiakban: EFSA) 2008. július 17-én közzétett szakvéleményében elemezte (2), hogy a szarvasmarhafélék szivacsos agyvelőbántalmának (BSE) ellenőrzését biztosító, módosított rendszer végrehajtását követően milyen többletkockázatok jelentkeznének az emberi és állati egészségre gyakorolt veszélyek terén a Közösség 2004. május 1-je előtt csatlakozott 15 tagállamában. A szakvéleményben megállapításra került, hogy ha 24 hónapról 48 hónapra emelnék azon szarvasmarhafélék életkorát, amelyekre a BSE-ellenőrzés kiterjed, ezekben a tagállamokban az évente nem észlelt BSE-esetek száma kevesebb, mint egy lenne.
(6)
Az egyes tagállamok éves BSE-ellenőrzési programja felülvizsgálatára történő felhatalmazásáról szóló, 2008. november 28-i 2008/908/EK bizottsági határozatot (3) a fent említett szakvélemény, valamint a 15 tagállam egyéni kérelmeinek értékelése alapján fogadták el.
(7)
2008. szeptember 1-jén Szlovénia kérelmet nyújtott be a Bizottságnak éves BSE-ellenőrzési programjának felülvizsgálatára.
(8)
Az Élelmiszerügyi és Állategészségügyi Hivatal 2009 januárjában vizsgálatot folytatott az említett tagállamban, hogy ellenőrizze a 999/2001/EK rendelet III. melléklete A. fejezete I. részének 7. pontjában meghatározott járványügyi kritériumok betartását.
(9)
A vizsgálat eredményei szerint Szlovéniában megfelelő a 999/2001/EK rendelet által meghatározott védintézkedésekre vonatkozó szabályok végrehajtása. Ezenkívül a 6. cikk (1b) bekezdésében meghatározott minden követelményt és a 999/2001/EK rendelet III. melléklete A. fejezete I. részének 7. pontjában meghatározott minden járványügyi kritériumot ellenőriztek, és úgy találták, hogy Szlovénia megfelel ezeknek.
(10)
2009. április 29-én az EFSA új szakvéleményt tett közzé, amely aktualizált kockázatszint-elemzést nyújt az emberi és állati egészségre gyakorolt veszélyek terén bizonyos tagállamok BSE-ellenőrzési programjainak felülvizsgálatára vonatkozóan (4). A szakvéleményben értékelték a szlovén helyzetet, és megállapításra került, hogy ha 24 hónapról 48 hónapra emelnék azon szarvasmarhafélék életkorát, amelyekre a BSE-ellenőrzés kiterjed, ezekben a tagállamokban az évente nem észlelt BSE-esetek száma kevesebb, mint egy lenne.
(11)
Tekintettel az összes rendelkezésre álló információra, Szlovéniának az éves BSE-ellenőrzési programjának felülvizsgálatára benyújtott kérelmét kedvezően értékelték. Ezért indokolt Szlovéniát felhatalmazni arra, hogy felülvizsgálhassa éves ellenőrzési programját, és az új BSE-vizsgálati korhatárt 48 hónapban állapítsa meg.
(12)
Járványügyi okokból rendelkezni kell arról, hogy a felülvizsgált ellenőrzési programot csak olyan szarvasmarhafélékre lehessen alkalmazni, amelyek az ellenőrzési program felülvizsgálatára jogosult tagállamban születtek.
(13)
Annak érdekében, hogy a közösségi jogszabályokat egységesen alkalmazzák, indokolt vizsgálati korhatárt meghatározni azon szarvasmarhafélék esetében, amelyek az egyik tagállamban születtek, de amelyeket egy másik tagállamban vizsgálnak meg.
(14)
A közösségi jogszabályok érthetősége és következetessége érdekében a 2008/908/EK határozat hatályát veszti, és helyébe ezen határozat lép.
(15)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A mellékletben szereplő tagállamok felülvizsgálhatják a 999/2001/EK rendelet 6. cikke (1b) bekezdése szerinti, éves ellenőrzési programjukat (a továbbiakban: felülvizsgált éves ellenőrzési programok).
2. cikk
(1) A felülvizsgált éves ellenőrzési programok kizárólag a mellékletben felsorolt tagállamokban született szarvasmarhafélékre vonatkoznak, és kiterjednek legalább az alábbi alpopulációkhoz tartozó, valamennyi 48 hónapnál idősebb szarvasmarhafélére:
a)
a 999/2001/EK rendelet III. melléklete A. fejezete I. részének 2.1. pontjában meghatározott állatok;
b)
a 999/2001/EK rendelet III. melléklete A. fejezete I. részének 2.2. pontjában meghatározott állatok;
c)
a 999/2001/EK rendelet III. melléklete A. fejezete I. részének 3.1. pontjában meghatározott állatok.
(2) Amennyiben azokon a szarvasmarhaféléken, amelyek az (1) bekezdésben említett alpopulációkhoz tartoznak és a mellékletben felsorolt tagállamok egyikében születtek, egy másik tagállamban végeznek BSE-vizsgálatot, a vizsgálat végzésének helye szerinti tagállam által előírt vizsgálati korhatár alkalmazandó.
3. cikk
A 2008/908/EK határozat hatályát veszti.
4. cikk
Ennek a határozatnak a tagállamok a címzettjei.
Kelt Brüsszelben, 2009. szeptember 28-án.